Thomas Adelskov (S), 2006-11-21:
I går kunne man i Radioavisen høre, at der var lavet en ny praksisundersøgelse i Nordjyllands Amt af sygedagpengesager, altså sager, hvor kommunen har frataget borgerne sygedagpenge af den ene eller den anden årsag.
Vi havde rent faktisk en tilsvarende undersøgelse fra juni måned i år, og ved den undersøgelse viste det sig, at i over 50 pct. af sagerne i Nordjyllands Amt, hvor borgerne havde klaget over deres sagsafgørelse på sygedagpengeområdet, fik de medhold.
Det vil sige, at kommunerne havde lavet fejl i sagsbehandlingen.
Den undersøgelse, der blev offentliggjort i går, dokumenterede, at i over en tredjedel af de sager, hvor der ikke var klager, var der også fejl, og man havde frataget sygedagpengene på et urimeligt grundlag.
Hvad har beskæftigelsesministeren og regeringen tænkt sig at gøre ved det?
Det arbejdes der også på i flere sammenhænge.
Vi moderniserede jo sygedagpengeloven i foråret, og der vil nu blive udsendt en ny og stor sygedagpengevejledning til kommunerne.
Så vil der fra den 1. januar blive etableret jobcentre.
Det betyder f.eks. for Nordjyllands vedkommende, at de nuværende 27 kommuner vil blive til 11 kommuner, og større kommuner vil selvsagt betyde, at der kommer en større faglighed ind i arbejdet.
Ankestyrelsen, som har den praksiskoordinerende opgave, arbejder på flere projekter, der skal forbedre kvaliteten i kommunernes og ankemyndighedernes afgørelser.
Tak for opsummeringen af, hvad der blev vedtaget af lovgivning i foråret og i øvrigt i forbindelse med kommunalreformen.
Men mit spørgsmål gik sådan set på, hvad beskæftigelsesministeren vil gøre for at sikre, at borgerne får det, de har krav på.
Der er jo ikke tale om, at man ikke får lov at bygge en carport, og der er heller ikke tale om, at de ude i kommunerne ikke overholder en tidsfrist for et svar.
Der er tale om, at mange, mange mennesker simpelt hen mister sygedagpenge.
Nogle ryger over på kontanthjælp, og nogle mister fuldstændig forsørgelsesgrundlaget, fordi man i kontanthjælpssystemet bliver ramt af ægtefælleafhængighed.
Jeg tror, at det, vi har gjort med at forenkle sygedagpengeloven, vil medføre, at det bliver nemmere for kommunerne at forstå de regler, der gælder.
Og vi skal være opmærksomme på med hensyn til den her praksisundersøgelse, at det jo altså er sager, der stammer tilbage fra andet halvår 2003 og 2004.
Så synes jeg også, at man trods alt må glæde sig over, at der er nogle positive konklusioner i rapporten, f.eks. at der i de sager, der skulle bedømmes efter de tidligere opfølgningsregler, i høj grad eller i nogen grad var fulgt op i 90 pct. af sagerne, og at der var fulgt op i 89 pct. af sagerne efter de nye opfølgningsregler, der kom i 2005.
Nu kan man jo ikke helt lægge tallene fra den undersøgelse i juni måned sammen med de tal, vi fik i går, men alligevel giver det dog et fingerpeg om, at kommunerne i langt hovedparten af de sager, der bliver behandlet, rent faktisk behandler på et forkert grundlag, og det må vel også bekymre beskæftigelsesministeren.
Jeg synes jo ikke, at det er tilstrækkeligt, at man siger, at man nu tror på, at det med de nye regler nok skal gå, fordi der nu kommer en ny vejledning.
Jeg har også noteret mig, at beskæftigelsesministerens egen partifælle, hr. Jens Vibjerg, i går sagde til medierne, at han mener, dels at der bør være en meget kraftig overvågning af kommunerne, dels at man bør overveje nogle sanktionsmuligheder over for kommuner, der ikke leverer de ydelser til borgerne, som borgerne har krav på.
Jeg synes ikke, jeg hørte det i beskæftigelsesministerens svar, men det skyldes måske endnu en af de her berømte uenigheder i Venstres folketingsgruppe.
Jeg har bare prøvet her at se frem og se på, hvad vi kan gøre, og vi kan jo altså med større kommuner få en større faglighed ind i sagsbehandlingen.
Vi har forenklet sygedagpengeloven, og vi etablerer nye jobcentre her den 1. januar, men det er da klart, at hvis procentdelen fortsætter med at være så høj, ja, så må vi jo se på, om der er sanktionsmuligheder over for kommunerne.
Jeg er meget enig i, at det er utilfredsstillende.
Jeg synes endda, det er overordentlig utilfredsstillende, og det er uacceptabelt, at kommunerne ikke leverer en ordentlig service.
Der er tale om folks – ganske almindelige mennesker, der har haft et langt arbejdsliv – forsørgelsesgrundlag og livsgrundlag, dvs. deres betingelser for at kunne blive boende i eget hjem, deres betingelser for ikke at blive sat ud af deres lejligheder.
Derfor kunne jeg sådan set
Vil beskæftigelsesministeren sørge for, at der er en overvågning, så vi i Folketinget kan få en afrapportering, f.eks. en gang i kvartalet, om kommunernes evne til at følge op i sygedagpengesager og leve op til lovens ansvar?
Og vil beskæftigelsesministeren give tilsagn om, at vi får en samlet vurdering og måske en revision af lovgivningen inden for en forholdsvis overskuelig tidshorisont, sådan at vi kan gribe ind, hvis kommunerne ikke lever op til deres ansvar?
Det her er ikke en bagatelsag.
Men jeg vil meget gerne give tilsagn om, at der skal være fokus på det her fremover.
Hermed sluttede spørgsmålet.
Spm. nr. US 32